Tre nordjyske folketingsmedlemmer plus et tidligere nordjysk folketingsmedlem er med i den ny regering. Og de er alle kvinder.

Tre mandlige nordjyske folketingsmedlemmer, der har siddet i den hidtidige regering, bliver nu til gengæld menige folketingsmedlemmer. Det gælder Rasmus Prehn, Simon Kollerup og Flemming Møller Mortensen. Udover Mette Frederiksen (S), der som statsminister er selvskreven, tæller den ny regering igen Ane Halsboe-Jørgensen (S). Hun har bestredet flere ministerposter, senest for kultur og kirke. I den ny regering bliver hun beskæftigelsesminister. Hun og Mette Frederiksen står hinanden tæt, og det er ikke den store overraskelse, at hun igen bliver minister, tilmed på et vigtigt område. Fra jurist til minister Ny på holdet er 36-årige Marie Bjerre (V), der bliver minister for digitalisering og ligestilling. Hun blev i 2016 sit partis folketingskandidat i Himmerlandskredsen - en af de mest solide Venstre-kredse i Nordjylland, hvor i mange år Christian Mejdahl var valgt. Allerede i de unge år i Viborg var Marie Bjerre aktiv i først folkeskoleelevernes organisation, siden gymnasieelevernes. Hun var også formand for Venstres Ungdom i Viborg. Hun var 2010-2012 politisk assistent i Bruxelles for den daværende Venstre-politiker Jens Rohde. Efter en årrække som advokat blev den jurist-uddannede Marie Bjerre, der bor i Aalborg og er mor til to, nyvalgt til Folketinget i 2019. Hun har bestridt flere ordfører-områder, senest på det også for Venstre centrale klima-område. Også her har hun markeret sig som en stærk kommunikator. Hun var inderligt imod, at Venstre opgav kravet om en advokatundersøgelse i minksagen. Det beskrev hun forleden på Facebook - et indlæg, der udløste mange hundrede mestendels kritiske kommentarer, herunder fra vælgere, der fortrød, at de havde stemt på hende. Politisk udvikler til Borgen Også 45-årige Christina Egelund (M), der bliver ny minister for uddannelse og forskning, er en stærk kommunikator. Hun repræsenterede 2015-2019 Liberal Alliance i Nordjylland på Christiansborg efter at have slået Thyra Frank. Efter at vælgerne i 2019 vragede hende, prøvede hun og Simon Emil Ammitzbøll at starte et nyt parti, Fremad, der skulle “bryde den nationalkonservative bølge i blå blok”. De opgav partiet i 2020. Siden har Christina Egelund været særlig politisk udvikler i Dansk Industri. Hun bor i København med sin franske kæreste, har en norsk mor, men har stærke nordjyske rødder. Hun voksede op i Hjørring-området, og hendes familie har i en årrække drevet campingplads ved vestkysten. Ingen af de mandlige nordjyske folketingsmedlemmer kom altså med i den ny regering. En af dem, Torsten Schack Pedersen (V), mangeårigt menigt folketingsmedlem, opstillet i Thistedkredsen, kan midt i skuffelsen glæde sig over, at hans hustru og folketingskollega Louise Schack Elholm kom med på holdet. Hun, der er valgt til Folketinget på Sjælland, blev minister for kirker, landdistrikter og nordisk samarbejde.